**Sastamalan mopoautoturma** oli 18. helmikuuta 2017 valtatiellä 12 Sastamalassa, lähellä Nokian rajaa tapahtunut tahallaan ajettu liikenneonnettomuus. Tila-autoa ajanut 34-vuotias mies ajoi tahallaan päin vastaantulevaa mopoautoa, jolloin mopoautoa kuljettanut 17-vuotias poika sekä matkustajana ollut samanikäinen tyttö menehtyivät välittömästi.

Tila-auton kuljettaja oli alkoholin ja lääkkeiden vaikutuksen alaisena. Tapahtumaa edelsi perheriita, jonka jälkeen mies lähti ajamaan päihtyneenä tila-autolla Nokialta Sastamalan suuntaan yrittäen törmätä useisiin vastaantuleviin ajoneuvoihin. Ennen kohtalokasta kolaria vaarallisesta ajosta oli tehty useita ilmoituksia hätäkeskukseen. Mies kertoi yrittäneensä itsemurhaa ja luulleensa mopoautoa isommaksi ajoneuvoksi. Hänellä oli taustalla aiempia rattijuopumuksia, pahoinpitelyjä, huumausainerikoksia ja petoksia.

Tuomio
------

Tila-autoa kuljettanut vuonna 1982 syntynyt mieshenkilö tuomittiin 26. lokakuuta 2017 12 vuoden vankeuteen kahdesta taposta, törkeästä rattijuopumuksesta ja törkeästä liikenneturvallisuuden vaarantamisesta. Mielentilatutkimuksessa syytetty todettiin syyntakeiseksi. Oikeus katsoi, että vaikka tekohetkellä oli pimeää, kuljettajan oli täytynyt havaita, ettei vastaantuleva auto ollut kuorma-auto tai rekka. Lisäksi oikeus on arvioinut, että hänen on täytynyt tekohetkellä pitää vähintäänkin todennäköisenä sitä, että kun hän ajaa vastaantulevaa ajoneuvoa päin, siinä olevat henkilöt kuolevat. Ennen rikosta mies oli ajanut työkseen kuorma-autoa useita vuosia. Syyttäjän näkemyksen mukaan kuljettaja oli valinnut kohteekseen mopoauton, jotta voisi epäonnistua itsemurhayrityksessään. Poliisi teki tapahtumasta rekonstruktion, jonka mukaan mopoauton ja kuorma-auton ajovalot erottuvat hyvin selvästi pimeälläkin.

Jälkipuinti
-----------

Tragedian jälkimainingeissa on keskusteltu mopoautojen korvaamisesta henkilöautoilla, joihin on asennettu nopeusrajoitin. Normaalin auton on osoitettu olevan kolaritilanteissa huomattavasti mopoautoa turvallisempi. Poliisin esitutkintamateriaaleista on selvinnyt, että mopoauto tuhoutui täysin, ja tila-auto sai vain ison lommon keulaan. Mopoautossa olleilla nuorilla ei ollut mitään mahdollisuutta selvitä hengissä, kun taas tila-auton kuljettaja sai vain lieviä vammoja.

Lähteet
-------

1. ↑  Näin kohtalokas ilta eteni ennen mopoautoturmaa: Epäillyllä perheriita, yritti itsemurhaa *MTV Uutiset*. Viitattu 7.5.2018.
2. ↑  Mopoautokolarin aiheuttajalla tuomioita perheväkivallasta: Antoi 1,5-vuotiaalle tyttärelleen unilääkettä *MTV Uutiset*. Viitattu 7.5.2018.
3. 1 2  Sastamalan mopoautoturmasta 12 vuoden tuomio: Mies törmäsi tila-autolla tahallaan ja tappoi kaksi 17-vuotiasta *Iltalehti*. Viitattu 7.5.2018.
4. 1 2  Oikeus päätti: Tappo eikä kuolemantuottamus – Sastamalan mopoautoturman aiheuttaneelle 12 vuotta vankeutta kahdesta taposta *Aamulehti*.  Arkistoitu 11.6.2018. Viitattu 7.5.2018.
5. ↑  Sastamalan mopoautosurmat: Uhrin omaiset tyytyväisiä mielentilatutkimuksen tulokseen – tuomio annetaan ensi viikolla *Aamulehti*.  Arkistoitu 17.5.2018. Viitattu 17.5.2018.
6. ↑  Video: Poliisin rekonstruktio Sastamalan turmapaikalta – tältä onnettomuuspaikka näytti syytetyn auton ratista *MTV Uutiset*. Viitattu 7.5.2018.
7. ↑  Kansanedustaja: Mopoautojen tilalle kuuttakymppiä kulkevia henkilöautoja – ja vähän äkkiä *MTV*. Viitattu 7.5.2018.
8. ↑  Sastamalan tragedia järkytti: Kansanedustaja haluaa heivata mopoautot - teineille oikeita autoja nopeusrajoittimilla *Iltalehti*. Viitattu 7.5.2018.
9. ↑  Murheelliset kuvat Sastamalan kolaripaikalta – murskautunut mopoauto raahautui tietä pitkin *Ilta-Sanomat*. Viitattu 7.5.2018.
10. ↑  Sastamalassa kaksi nuorta liikenneonnettomuudessa surmanneen miehen oikeudenkäynti keskiviikkona – Syytenimikkeenä tappo *Tamperelainen*. Viitattu 7.5.2018.